**ELŐTERJESZTÉS**

**A Gazdasági és Jogi Bizottság 2022. március 28-i ülésére**

**Javaslat a Magyar Cserkészszövetséggel kötött használati megállapodás módosítására**

Tájékoztatom a Tisztelt Bizottságot, hogy a szombathelyi Bagolyvár u. 4751/5 hrsz.-ú, 29727 m² nagyságú, kivett épület, udvar megnevezésű ingatlan Szombathely Megyei Jogú Város Önkormányzata és a Magyar Cserkészszövetség osztatlan közös tulajdonában áll. Az ingatlan 27733/29727 arányban az Önkormányzat, 1994/29727 arányban a Cserkészszövetség tulajdona.

A Magyar Cserkészszövetség 2021-ben Szombathely Megyei Jogú Város Önkormányzata vagyonáról szóló 40/2014. (XII. 23.) önkormányzati rendelet (továbbiakban: vagyonrendelet) 7. § (1) bekezdés és 22. § (2) bekezdés c) pontja alapján kiadott tulajdonosi hozzájárulás birtokában a VCA-KP-1-2021/1 kódszámú, a Városi Civil Alap keretében meghirdetett „civil közösségi tevékenységek és feltételeinek támogatása” program „civil szervezetek ingatlanberuházási, felújítási támogatása” című pályázati felhívásra a Miniszterelnökséget vezető miniszterhez pályázatot nyújtott be annak érdekében, hogy a pályázat elbírálása során megítélt összegből felújítási munkákat végeztessen, amelynek eredményeként megtörténhet az ingatlanon található raktárépület komfortszintjének növelése.

A Cserkészszövetség 2021. május 26-án a pályázat kiírójától olyan tartalmú hiánypótlási felhívást kapott, amely szerint az osztatlan közös tulajdonú ingatlan tekintetében szükséges csatolni az ingyenes használati megállapodást a fenntartási időszak kezdetétől, vagyis 2023. január 1. napjától számított 5 éves időtartamig.

Szombathely Megyei Jogú Város Önkormányzata 2021. június 3. napján - a 215/2021. (VI. 2.) PM számú határozat alapján - ingyenes használatba-adási megállapodást kötött a Magyar Cserkészszövetséggel a szombathelyi 4751/5 hrsz.-ú ingatlannak az Önkormányzat tulajdonában álló 27733/29727 hányadú részére, 2027. december 31. napjáig terjedő határozott időre, a Városi Civil Alaphoz benyújtott pályázatban foglalt feltételek biztosítása, valamint a létesítő okiratban meghatározott közfeladatok ellátásának elősegítése céljából.

A Miniszterelnökséget vezető miniszterhez a szóban forgó ingatlanon található cserkésztanya felújítása címén benyújtott 2021. évi támogatási kérelmet a lebonyolító Bethlen Gábor Alapkezelő Zrt. elutasította. A Cserkészszövetség a fent megjelölt célra az idei évben ismét pályázatot kíván benyújtani, ugyanakkor az Alapkezelő jelezte, hogy a felújítandó ingatlanra vonatkozó, kötelezően előírt fenntartási időszakot a projektzárás időpontjától, 2023. december 31. napjától számolva kell igazolni.

Fentiek alapján – a támogatási kérelem pozitív elbírálásának elősegítése, valamint a létesítő okiratban foglalt közfeladat zavartalan ellátása érdekében - a Cserkészszövetség az ingyenes használati megállapodás időtartamának 2028. december 31. napjáig történő meghosszabbítása iránti kérelemmel fordult Önkormányzatunkhoz.

A nemzeti vagyonról szóló 2011. évi CXCVI. törvény 11. § (13) bekezdése rögzíti, hogy nemzeti vagyon ingyenesen kizárólag közfeladat ellátása, a lakosság közszolgáltatásokkal ellátása, valamint e feladatok ellátásához szükséges infrastruktúra biztosítása céljából, az ahhoz szükséges mértékben hasznosítható, valamint adható vagyonkezelésbe.

A Magyarország helyi önkormányzatairól szóló 2011. évi CLXXXIX. törvény 13. § (1) bekezdés 15. pontja alapján a helyi közügyek, valamint a helyben biztosítandó közfeladatok körében ellátandó helyi önkormányzati feladat a sport, ifjúsági ügyek.

Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet 11. § a) pontja alapján 3 éves időtartamot meghaladó tartós ingyenes használatot engedélyezni a Közgyűlés jogosult.

Kérem a Tisztelt Bizottságot, hogy az előterjesztést megtárgyalni és a határozati javaslatot elfogadni szíveskedjen!

**Szombathely, 2022. március 22.**

**/: Dr. Nemény András :/**

**Határozati javaslat**

**………/2022. (III. 28.) GJB sz. határozat**

A Gazdasági és Jogi Bizottság az SZMSZ 51. § (3) bekezdés 3. pontja alapján javasolja a Közgyűlésnek, hogy a Magyar Cserkészszövetségnek a szombathelyi 4751/5 hrsz.-ú, 29727 m² nagyságú, kivett épület, udvar megnevezésű ingatlan önkormányzati tulajdonban lévő 27733/29727 tulajdoni hányadára vonatkozóan fennálló ingyenes használati jogviszonyát 2028. december 31. napjáig terjedő határozott időtartamra hosszabbítsa meg.

**Felelős:** Dr. Nemény András polgármester

Horváth Soma alpolgármester

Bokányi Adrienn, a Gazdasági és Jogi Bizottság elnöke

(végrehajtásért:

Nagyné dr. Gats Andrea, a Jogi és Képviselői Osztály vezetője)

**Határidő:** azonnal